Document ID: 32010R0791

A BIZOTTSÁG 791/2010/EU RENDELETE
(2010. szeptember 6.)
a Közösségen belül működési tilalom alá tartozó légi fuvarozók közösségi listájának létrehozásáról szóló 474/2006/EK rendelet módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a Közösségen belül működési tilalom alá tartozó légi fuvarozók közösségi listájának elfogadásáról és az üzemeltető fuvarozó kiléte tekintetében a légi közlekedés utasainak tájékoztatásáról, valamint a 2004/36/EK irányelv 9. cikkének hatályon kívül helyezéséről szóló, 2005. december 14-i 2111/2005/EK európai parlamenti és tanácsi rendeletre (1) és különösen annak 4. cikkére,
mivel:
(1)
A 2006. március 22-i 474/2006/EK bizottsági rendelet (2) létrehozta az Európai Unión belül működési tilalom alá tartozó légi fuvarozóknak a 2111/2005/EK rendelet (3) II. fejezetében említett közösségi listáját.
(2)
A 2111/2005/EK rendelet 6. cikkének (1) bekezdésével összhangban két tagállam rendkívüli intézkedéseket hozott, amelyekkel saját területükre vonatkozó azonnali működési tilalmat vezettek be, előre nem látott biztonsági problémákra válaszul.
(3)
A 2111/2005/EK rendelet 6. cikkének (3) bekezdésével és a Közösségen belül működési tilalom alá tartozó légi fuvarozóknak a 2111/2005/EK európai parlamenti és tanácsi rendelet 3 II. fejezetében említett közösségi listája végrehajtási szabályainak megállapításáról szóló, 2006. március 22-i 473/2006/EK bizottsági rendelet (4) 2. cikkével összhangban a két tagállam az Európai Unión belül működési tilalom alá tartozó légi fuvarozók listájának frissítését kérte.
(4)
Egyértelmű, hogy a biztonságra nézve vélhetően komoly kockázatot jelent az érintett légi fuvarozók további működése, valamint hogy az említett két tagállam sürgős intézkedései nem szüntették meg teljesen ezt a kockázatot.
(5)
A Bizottság tájékoztatta az érintett légi fuvarozókat, eléjük tárva a főbb tényeket és szempontokat, amelyek indokul szolgálhatnak arra, hogy az Európai Unióban működési tilalom alá helyezzék őket.
(6)
Mivel a helyzet megoldása sürgős intézkedést igényel, a 473/2006/EK rendelet 4. cikkének (3) bekezdésével összhangban a Bizottságnak nem kell eleget tennie az ugyanazon rendelet 4. cikkének (1) bekezdésében foglaltaknak. A Bizottság mindazonáltal lehetőséget adott az érintett légi fuvarozóknak, hogy a tagállamok által benyújtott iratokba betekintsenek, hogy írásbeli észrevételeket tegyenek, és hogy szóban beszámoljanak a Bizottságnak és a repülésbiztonsági bizottság tagjainak.
(7)
A Bizottság és néhány tagállam kikérte a szóban forgó légi fuvarozók szabályozási felügyeletével megbízott illetékes hatóságok véleményét.
(8)
A 474/2006/EK rendeletet ennek megfelelően módosítani kell.
(9)
Hiteles módon bizonyítást nyert, hogy a Ghánai Köztársaságban engedélyezett Meridian Airways esetében komoly biztonsági hiányosságok állnak fenn. A hiányosságokat Belgium, Németország, Franciaország, Hollandia és az Egyesült Királyság a SAFA-program (5) alapján végzett földi ellenőrzések során tárta fel.
(10)
A Bizottság 2010. június 9-én a Ghánai Köztársaság illetékes hatóságának, valamint Belgium és az Egyesült Királyság illetékes hatóságainak részvételével tárgyalt az említett légi fuvarozóval, aki a feltárt biztonsági hiányosságok korrekciójára irányuló intézkedési tervet nyújtott be.
(11)
Az Egyesült Királyság és Belgium arról értesítette a Bizottságot, hogy - figyelemmel a közös kritériumokra - a 2111/2005/EK rendelet 6. cikkének (1) bekezdése értelmében 2010. július 23-án, illetve 2010. július 27-én azonnali hatályú működési tilalmat rendelt el a Meridian Airways teljes légi flottájára.
(12)
Ezenkívül Belgium és az Egyesült Királyság - a 2111/2005/EK rendelet 4. cikkének (2) bekezdésével összhangban és a 473/2006/EK rendelet 6. cikkben előírtaknak megfelelően - 2010. július 29-én a közösségi lista frissítését kérelmezte a Bizottságnál azzal a szándékkal, hogy a Meridian Airways teljes flottája működési tilalom alá kerüljön az Európai Unió területén.
(13)
A Belgium által észrevételezett biztonsági hiányosságok tartós fennállása arra utal, hogy a Meridian Airways azokat nem tudja orvosolni. Az Egyesült Királyság által 2010 júliusában folytatott földi ellenőrzések számos légialkalmassági problémát tártak fel, amelyek egyúttal kétségeket támasztottak afelől, hogy a Meridian Airways megfelelően ellenőrzi és irányítja-e a légijármű-üzemeltetés biztonsági előírásainak alkalmazását. Az elmúlt év során más tagállamok által végzett földi ellenőrzések is hasonlóan kedvezőtlen eredményekkel zárultak, ami arra enged következtetni, hogy a légi fuvarozó esetében a biztonsági szabálytalanságok rendszerszerűek.
(14)
Noha a Ghánai Köztársaság illetékes hatósága kész volt együttműködni a tagállamokkal a feltárt hiányosságok kezelésében, nem tudott kielégítő megoldást találni a SAFA-vizsgálatokon kifogásolt főbb biztonsági problémákra, amint azt a biztonsági hiányosságok tartós fennállása is jelzi. A Bizottság által a légi fuvarozó biztonsági szintjével kapcsolatban megfogalmazott aggályokra válaszul azonban Ghána illetékes hatóságai 2010. július 29-én felfüggesztették a Meridian Airways üzemben tartási engedélyét.
(15)
A Meridian Airways 2010. augusztus 12-én meghallgatáson vett részt a Bizottság szolgálatainak kezdeményezésére, amelyen Belgium, Németország és az Egyesült Királyság illetékes hatóságai is jelen voltak. E konzultációkon nem sikerült kielégítő megoldást találni a megállapított biztonsági hiányosságok rövid távú kezelésére. A Ghánai Köztársaság illetékes hatóságai nem kívántak részt venni a találkozón.
(16)
A Bizottság nyugtázta, hogy a légi fuvarozó kötelezettséget vállalt a korrekciós intézkedési tervben foglaltak folytatására. A korrekciós intézkedési terv végrehajtásának menetét és a hiányosságok kezelése terén elért minden egyéb előrelépést a repülésbiztonsági bizottság a soron következő ülésén értékeli.
(17)
A közös kritériumok alapján megállapítást nyert, hogy a Meridian Airways nem tesz eleget a vonatkozó biztonsági előírásoknak. A légi fuvarozót indokolt minden tevékenysége tekintetében tilalom alá helyezni, és az A. mellékletbe felvenni.
(18)
Hiteles módon bizonyítást nyert, hogy a Ghánai Köztársaságban engedélyezett Airlift International (GH) Ltd esetében komoly biztonsági hiányosságok állnak fenn. A hiányosságokat az Egyesült Királyság a SAFA-program (6) alapján végzett földi ellenőrzés során tárta fel.
(19)
Az Egyesült Királyság illetékes hatósága arról tájékoztatta a Bizottságot, hogy tekintettel a földi ellenőrzések alkalmával megállapított súlyos és alapvető hiányosságok számára, valamint a személyzet részéről a repülési időre vonatkozó korlátozások be nem tartására, 2010. július 29-én azonnali hatályú működési tilalmat rendelt el az Airlift International (GH) Ltd teljes légi flottájára.
(20)
Ezenkívül az Egyesült Királyság - a 2111/2005/EK rendelet 4. cikkének (2) bekezdésével összhangban és a 473/2006/EK rendelet 6. cikkben előírtaknak megfelelően - 2010. július 29-én a közösségi lista módosítását kérelmezte a Bizottságnál azzal a céllal, hogy az Airlift International (GH) Ltd teljes flottája működési tilalom alá kerüljön az Európai Unió területén.
(21)
Az Egyesült Királyság kérésére a Bizottság tárgyalt az érintett légi fuvarozóval és a felügyeletét ellátó illetékes hatósággal. A tárgyalások alkalmával nem sikerült kétséget kizáró módon bizonyítani, hogy a feltárt biztonsági hiányosságok már nem állnak fenn, és megfelelő intézkedési terv került végrehajtásra annak érdekében, hogy azok a jövőben ne fordulhassanak elő ismét.
(22)
Az Airlift International (GH) Ltd és Ghána illetékes nemzeti hatósága 2010. augusztus 18-án a Bizottság szolgálatainak kezdeményezésére meghallgatáson vett részt, amelyen Németország és az Egyesült Királyság illetékes hatóságai is jelen voltak. A légi fuvarozó dokumentumokkal igazolta, hogy négy DC8-63F típusú (a 9G-FAB, 9G-TOP, 9G-RAC, 9G-SIM lajstromjelű) légi jármű tekintetében rendelkezik működési engedéllyel, de a 9G-FAB és a 9G-SIM lajstromjelű légi járműveket a forgalomból kivonva tárolja. A légi fuvarozó ismertette érvényben lévő biztonsági eljárásait, de nem tudott egyértelmű magyarázattal szolgálni arra vonatkozóan, hogy miért nem teljesítette a nemzetközi biztonsági előírásokat az a 9G-RAC lajstromjelű légi jármű, amelyet visszaállított az Egyesült Királyságba irányuló forgalomba. A légi fuvarozó beszámolt arról, hogy minőségbiztosítási és biztonságirányítási rendszerének fejlesztése a vizsgálat időpontját megelőzően zárult le, és akkor még tartott a biztonságirányítási eljárások felülvizsgálata.
(23)
Figyelembe véve a légi fuvarozó által a mai napig végrehajtott intézkedéseket, valamint a közös kritériumokat, az Airlift International (GH) Ltd légi fuvarozót fel kell venni a B. mellékletbe, működését pedig kizárólag a 9G-TOP lajstromjelű légi jármű üzemeltetésére kell korlátozni. A Bizottság a repülésbiztonsági bizottság soron következő ülésén felül fogja vizsgálni a helyzetet,
ELFOGADTA EZT A RENDELETET:
1. cikk
A 474/2006/EK rendelet az alábbiak szerint módosul:
1.
Az A. melléklet helyébe e rendelet A. mellékletének szövege lép.
2.
A B. melléklet helyébe e rendelet B. mellékletének szövege lép.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. szeptember 6-án.

Labels: 8
11